CELEX: 62009TN0017
Language: fi
Date: 2009-01-09 00:00:00
Title: Asia T-17/09: Kanne 9.1.2009 — Evropaïki Dynamiki v. komissio

4.4.2009   
            
            
               FI
            
            
               Euroopan unionin virallinen lehti
            
            
               C 82/27
            
         Kanne 9.1.2009 — Evropaïki Dynamiki v. komissio
   (Asia T-17/09)
   (2009/C 82/49)
   Oikeudenkäyntikieli: englanti
   Asianosaiset
   
      Kantaja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateena, Kreikka) (edustaja: lakimies N. Korogiannakis)
   
      Vastaaja: Euroopan yhteisöjen komissio
   Vaatimukset
   
               —
            
            
               on kumottava komission päätös, jolla hylättiin tarjous, jonka kantaja esitti avoimen tarjouspyyntömenettelyn VT/2008/19 — EMPL EESSI (Electronic Exchange of Social Security Information) (sosiaaliturvatietojen sähköinen tietojenvaihto) (1) yhteydessä, ja joka annettiin kantajalle tiedoksi 30.10.2008 päivätyllä kirjeellä, sekä kaikki muut tähän liittyvät päätökset mukaan lukien se, jolla päätettiin tehdä sopimus tarjouspyyntömenettelyssä menestyneen tarjoajan kanssa
            
         
               —
            
            
               komissio on velvoitettava suorittamaan kantajalle korvauksena tämän kysymyksessä olevan tarjouspyyntömenettelyn johdosta kärsimästä vahingosta 883 703,50 euroa
            
         
               —
            
            
               komissio on velvoitettava korvaamaan kantajalle tästä kanteesta aiheutuneet oikeudenkäyntikulut siinäkin tapauksessa, että kanne hylätään.
            
         Oikeudelliset perusteet ja pääasialliset perustelut
   Kantaja vaatii käsiteltävänä olevassa asiassa sen vastaajan tekemän päätöksen kumoamista, jolla tämä hylkäsi kantajan avoimessa tarjouspyyntömenettelyssä VT/2008/019 — EMPL CAD A/17543 tekemän tarjouksen tietojenkäsittelypalveluista ja tuotteista hankkeen EESSI (Electronic Exchange of Social Security Information) yhteydessä ja päätti tehdä sopimuksen tarjouspyyntömenettelyssä menestyneen tarjoajan kanssa. Kantaja vaatii lisäksi korvausta kyseisessä menettelyssä kärsimänsä vahingon johdosta.
   Kantaja esittää kanteensa tueksi neljä kanneperustetta.
   Se väittää ensiksi, että komissio piti hankintasopimuksen saanutta etuoikeutetussa asemassa useiden muiden sopimusten yhteydessä ja suosi sitä tässä tarjouspyyntömenettelyssä. Kantaja väittää lisäksi, että vastaaja syrji kantajaa järjestelmällisesti samassa yhteydessä.
   Kantaja väittää toiseksi, että komissio ei noudattanut tarjouseritelmään sisältyneitä poissuljentakriteerejä, joten se rikkoi varainhoitoasetuksen (2) 93 ja 94 artiklaa ja sen täytäntöönpanosääntöjen 133a ja 134 artiklaa sekä direktiivin 2004/18/EY (3) 45 artiklaa.
   Kantaja väittää kolmanneksi, että vastaaja syyllistyi useaan ilmeiseen arviointivirheeseen, kun arviointikomitea tarkasteli kantajan tarjousta.
   Kantaja väittää neljänneksi, että vastaaja perusti sen tarjousta koskevan arvionsa yleisiin ja mielivaltaisiin seikkoihin, laiminlöi perusteluvelvollisuutensa ja syyllistyi tässä yhteydessä useaan ilmeiseen arviointivirheeseen.
   
      (1)   EUVL 2008/S 111-148231.
   
      (2)  Euroopan yhteisöjen yleiseen talousarvioon sovellettavasta varainhoitoasetuksesta 25.6.2002 annettu neuvoston asetus (EY, Euratom) N:o 1605/2002 (EYVL L 248, s. 1).
   
      (3)  Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31.3.2004 annettu Euroopan parlamentin ja neuvoston direktiivi 2004/18/EY (EYVL L 134, s. 114).